08/04/2011 | Administración LocalMunicipal
A Coruña
Tesourería
Delegación de competencias a favor da Deputación Provincial da Coruña en materia de recadación executiva das sancións municipais derivadas de infraccións de tráfico

Delegación de competencias a favor da Deputación Provincial da Coruña en materia de recadación executiva das sancións municipais derivadas de infraccións de tráfico. O Excmo. Concello Pleno, en sesión celebrada o día 4 de abril de 2011, adoptou o seguinte acordo: Delegar na Excma. Deputación Provincial da Coruña as facultades do Concello en materia de recadación executiva en vía de constrinximento das sancións municipais por infraccións da Lei de tráfico, circulación de vehículos a motor e seguridade vial, da Ordenanza municipal de tráfico e demais normativa de vixente aplicación, que fosen instruídas polos órganos competentes do Concello da Coruña e que correspondan a infractores que estean domiciliados noutro termo municipal, de acordo coas seguintes: BASES DA DELEGACIÓN PRIMEIRA.–OBXECTO DA DELEGACIÓN. A Deputación Provincial da Coruña asume, por delegación expresa do Concello da Coruña, as competencias en materia de recadación executiva das sancións municipais por infraccións que se deduzan da Lei sobre tráfico, circulación de vehículos a motor e seguridade vial, ordenanzas municipais e demais normativa vixente de aplicación, que fosen instruídas polos órganos competentes do Concello da Coruña. e que correspondan a infractores que estean domiciliados noutro termo municipal. SEGUNDA.–ALCANCE DO EXERCICIO DAS COMPETENCIAS DELEGADAS. A delegación de competencias supoñerá que a Deputación asumirá a totalidade das funcións e atribucións necesarias para levar a cabo o exercicio das competencias da recadación executiva das sancións municipais de tráfico especificadas na base primeira. A actuación da Deputación comezará coa notificación das providencias de prema previamente ditadas polo tesoureiro do Concello da Coruña e remitidas por este ó Servizo de Recadación da Deputación. A estes efectos deberá remitirse á Deputación a documentación e o ficheiro informático que se acorde polas dúas administracións, que conteña a información necesaria para que poida levarse a cabo a xestión obxecto da delegación. A Deputación da Coruña levará a cabo o desenvolvemento do procedemento de prema en todas as súas fases, de acordo co previsto na Lei xeral tributaria e no Regulamento xeral de recadación, sen prexuízo das especialidades que afecten á normativa específica de tráfico e seguridade vial. En particular, será competencia da Deputación: – A tramitación, concesión e posterior seguimento de aprazamentos e/ou fraccionamentos de pagamento. – Declaración de insolvencia e créditos incobrables. – A suspensión, nos supostos previstos na normativa de aplicación, do procedemento de prema. – O desenvolvemento e execución do expediente de prema dende o seu inicio ata a súa terminación por cobramento, insolvencia ou outros motivos establecidos. – A práctica de embargos. Corresponderá á Tesouraría Xeral do Concello da Coruña: – Ditar e emitir a providencia de prema. – Resolver os recursos que se presenten contra a providencia de prema. TERCEIRA.–INFORMACIÓN DA XESTIÓN DA DIPUTACION Ó CONCELLO. O Concello da Coruña terá acceso, en tempo real, a través dos usuarios que determine, tanto ó seguimento e control da xestión global realizada por delegación súa, coma ós seus expedientes individuais. Para estes efectos dispoñerá de todas as posibilidades de consulta que permita a aplicación de xestión da Deputación, dentro do marco establecido pola lexislación xeral sobre protección de datos e a normativa específica que para o seu cumprimento teña aprobada a propia Deputación. Adicionalmente e con caracter anual, dentro do mes natural seguinte á finalización de cada exercicio, a Deputación renderá estado demostrativo da xestión realizada no ano con indicacion de: cargos recibidos, pendente de cobramento do ano anterior, rectificacións de cargo, cobramentos e datas, devolucións de ingreso e pendente de cobramento ó ano seguinte. CUARTA.–TAXA POR PRESTACIÓN DOS SERVIZOS DELEGADOS. A taxa a aboar polo Concello da Coruña pola xestión realizada obxecto da delegación nestas bases, será o equivalente á totalidade da recarga do período executivo que corresponda (10% ou 20%, segundo o caso) relativo ás sancións que fosen efectivamente recadadas. QUINTA.–LIQUIDACIÓN Ó CONCELLO DOS INGRESOS RECADADOS. A recadación liquida obtida a favor do Concello da Coruña, liquidarase por trimestres. A de cada trimestre será entregada dentro do trimestre inmediatamente seguinte. Na citada liquidación descontarase a taxa pola prestación do servizo que corresponda, de acordo co previsto na base anterior. SEXTA.–VIXENCIA DA DELEGACIÓN. O prazo de vixencia da delegación de competencias regulada nestas bases será de dez anos contados a partir da entrada en vigor desta. Non obstante poderase dar termo á citada delegación en calquera momento, por mutuo acordo das partes. SÉTIMA.–ACORDOS DE DELEGACIÓN E ACEPTACIÓN. O procedemento para formalizar a delegación na Deputación das competencias e funcións que se detallan nas presentes bases será o seguinte: 1.º) Acordo de delegación de competencias e aprobación destas bases adoptado polo Pleno do Concello.2.º) Publicación do acordo anterior no Boletín Oficial da Provincia e traslado deste á Deputación, mediante certificación expedida polo secretario xeral do Concello da Coruña.3.º) Acordo adoptado polo Pleno da Deputación, aprobando as bases e aceptando a delegación nos termos destas.4.º) Publicación do acordo no Boletín Oficial da Provincia e no Diario Oficial de Galicia, para xeneral coñecemento. OITAVA.–ENTRADA EN VIGOR. A entrada en vigor da delegación producirase con efectos do primeiro día do mes seguinte á última publicación das previstas na base anterior. Poderá afectar á xestión executiva daquelas sancións anteriores á data de entrada en vigor que estando en vía executiva se entreguen á Deputación nun prazo para a prescrición, inferior a seis meses. NOVENA.–NORMATIVA DE DESENVOLVEMENTO. Habilítase á Presidencia da Deputación para ditar as normas necesarias para o axeitado desenvolvemento das presentes bases e para unha mellor execución das competencias obxecto da delegación. O que se fai público para xeral coñecemento. A Coruña, 5 de abril de 2011. O TTE. DE ALCALDE-RESPONSABLE DA ÁREA DE FACENDA, PLANIFICACIÓN, INTERIOR E SERVIZOS SOCIAIS Asdo.: Carmen Marón Beltrán